Tryvannstårnet

Tryvannstårnet er et 118 meter høyt tårn i Oslo. Tårnet er bygd 529 meter over havet nær Tryvann. 

Tryvannstårnet ble bygget i 1962 for å sende kringkastingssignaler videre til radio- og fjernsynsomformere i hele Norge. I 2017 ble FM-radiosendere herfra slått av, og tårnet hadde dermed ikke lenger noen operativ bruk. Tårnet eies av Oslo kommune, men ble driftet av Telenor-eide Norkring inntil 2017. Tårnet har vært stengt for publikum siden 2004 på grunn av manglende rømingsvei. I 2025 kjøpte forretningsmannen Christian Ringnes tårnet for 14 millioner kroner med sikte på å etablere restaurant som skal åpnes i 2029. Renovering og ombygging ventes å koste 100 millioner kroner. Bygget var i 2025 i dårlig stand.

60 meter oppe i tårnet er det en observasjonsplattform hvorfra man på klare dager kan se helt til Sverige i øst og Gaustatoppen i Telemark i vest, omkring 120 km unna. Til sammenlikning ligger Bergen om lag 300 km unna i luftlinje.Utsikt fra Oslos tak!  (Norkring.no, med stadig oppdatert bilde av utsikten fra tårnet) Observasjonsplattformen var tidligere et populært turistmål, men den ble stengt i 2005 på grunn av nye brannsikkerhetsforskrifter som ville bety en større investering. Stengingen hadde også sammenheng med sterkt fallende besøkstall. På 1980-tallet og 1990-tallet hadde tårnet 100 000 besøkende, mens det siste året det var åpent var det kun 25 000 som besøkte tårnet.

 Tidligere tårn 
Dagens tårn er det fjerde i rekken. Det første utkikkstårnet ble bygget allerede i 1867 av Thomas Heftye. I 1883 ble tårnet erstattet av et nytt og bedre tårn og samtidig gitt i gave til byen. Tårnet ble stående fram til 1923.Bilde av det andre Tryvannstårnet, Oslo byarkiv Først i 1934 ble et tredje og ytterligere forbedret tårn bygget. Tårnet ble bygget i kraftig rundtømmer og var 18,5 meter høyt. De tre første tårnene var alle bygget i tre og kun ment som utkikkstårn.

 Radiohistorie 
I 1923 ble det første radioprogrammet i Norden sendt ut fra en liten sender i nærheten av dagens tårn. På det meste var det tre radiomaster i området, i dag kun en. FM-senderne er de siste gjenværende tekniske installasjonene i tårnet, og etter slukkingen av FM-nettet, vil FM-senderne demonteres og det vil ikke lenger være noen tekniske installasjoner i tårnet.

 Postkontor 
I årene fra 1963–1976 hadde Tryvannstårnet eget postkontor, eller sesongbrevhus, fra mars til september.

 Tryvannstårnet selges 
Den 5. Juni 2024 la Eiendoms- og byfornyels­esetaten i Oslo kommune Tryvannstårnet ut for salg på FINN.no. I Finn-annonsen stod det blant annet: «Oslo kommune har et eget oppfølgingsprosjekt for å få tatt flere av kommunens ledige bygg i bruk. Ett av flere tiltak i dette arbeidet er å selge ledige bygg som kommunen selv ikke lenger har behov for til kommunal tjenesteproduksjon. Tryvannstårnet er en av disse eiendommene.», og «Oslo kommune ønsker å sikre at både dagens og fremtidige generasjoner får tilgang til å se og oppleve Tryvannstårnet, selv om bygget og eiendommen går over i privat eie. Eiendommen selges derfor med vilkår om at allmenheten skal ha tilgang til Tryvannstårnet og skal ha ferdselsrett på eiendommen.» Tårnet hadde en estimert prisantydning og verditakst på mellom 14 og 42 millioner kroner.

Flere profilerte investorer har offentlig omtalt planer om å kjøpe tårnet, blant annet eiendomsinvestoren, milliardær, forretningsmann, og kunstsamler Christian Ringnes. Christian har lenge vist stor interesse for å kjøpe Tryvannstårnet, og gjøre det om til en restaurant og kafé med panoramautsikt. Tårnet, som opprinnelig var tegnet av arkitekt Peter Andreas Munch Mellbye, hadde også planer om restaurant i de tre øverste etasjene, men dette har så langt ikke blitt en realitet. Gjennom eiendomsselskapet Eiendomsspar eier Christian Ringnes også flere andre ikoniske bygninger i Oslo, inkludert Ekebergrestauranten og Grand Hotell. Ringnes nevnte følgende om sine planer dersom han får kjøpt tårnet: «Jeg vil skape liv her oppe, en restaurant og en kafé over seks etasjer, høyt, høyt oppe i luften», «Jeg var veldig mye her oppe da jeg vokste opp, for å stå på ski ned Tryvannskleiva. Da vi kom opp til Tryvannstårnet kunne vi endelig spenne på oss skia», «Det kan bli en veldig fin attraksjon for Oslo, og jeg tror folk vil storkose seg oppe i tårnet», og «Er vi ekstra flinke, skal vi til og med lage en roterende plattform på toppen, slik at man bare kan sitte og få servert utsikten ved bordet. Jeg tror at det blir spektakulært».

 Galleri 

 Referanser 

 Eksterne lenker 

 Tryvannstårnet 
 NRK slukket FM-kanalene på Østlandet
 vartoslo.no 

Kategori:Byggverk i Oslo
Kategori:Nordmarka
Kategori:Tårn i Norge
Kategori:Byggverk fullført i 1962